***Influenza? Hogyan előzzem meg?***

***Milyen betegség az influenza?***

Az influenza egy légúti fertőző betegség, amelyet az influenzavírus okoz. Európában az influenza évenkénti (szezonális) járványokat okoz a téli időszakban. Ezen  járványok során - egyes években – sok ember kerülhet kórházba és viszonylag magas lehet a szezonális influenzával összefüggésbe hozható halálozás.

***Milyen tünetekkel járhat az influenza?***

* láz vagy hőemelkedés Általános rossz közérzet
* fejfájás; Orrfolyás
* izomfájdalom; Torokfájás
* száraz köhögés.

***Melyek lehetnek az influenza szövődményei?***

Az influenza szövődményei közé tartozik a tüdőgyulladás és az agyvelőgyulladás (enkefalitisz). Az alapbetegséggel rendelkező személyeknél az influenzafertőzést követően nagyobb az állapotrosszabbodás kockázata.

***Hogyan terjed az influenza?***

* könnyen terjed emberről emberre cseppfertőzéssel
* Beteg környezetében tárgyakon, felületeken is megtalálható az influenza vírus

 ***Kit veszélyeztet az influenza?***

Évente a lakosság körülbelül 20%-a fertőződik meg influenzával, és minden negyedik fertőzöttnél alakulnak ki tünetek. Súlyos lefolyás és szövődmények gyakrabban fordulnak elő *nagyon fiatal csecsemőknél, legyengült időseknél és bizonyos kockázati csoportba tartozóknál (pl. krónikus alapbetegséggel rendelkezők).*

***Hogyan lehet megelőzni az influenzát?***

Az influenza elkerülésének leghatékonyabb eszköze a védőoltás időben történő beadása. A járványügyi szakemberek szerint ebben az évben is várható az influenzajárvány megjelenése. Az egészségügyi hatóságok térítésmentes védőoltás biztosításával és az oltások megszervezésével kívánják megelőzni nagyobb hazai járvány kialakulását. ***Mivel idén, az előző évektől eltérően mindenki számára biztosított térítésmentesen az influenza elleni oltóanyag, kérem amennyiben igényt tartana rá, jelezze háziorvosa felé.***